**ЗАКОН**

**О МЕЂУБАНКАРСКИМ НАКНАДАМА КОД ПЛАТНИХ ТРАНСАКЦИЈА НА ОСНОВУ ПЛАТНИХ КАРТИЦА**

Предмет Закона

Члан 1.

Овим законом уређују се међубанкарске накнаде које се наплаћују при извршавању платних трансакција на основу платних картица у Републици Српској, код којих су пружалац платних услуга платиоца и пружалац платних услуга примаоца овлашћене организације за обављање послова платног промета у смислу закона којим се уређује унутрашњи платни промет, као и посебна правила пословања у вези са издавањем и прихватањем платних инструмената заснованих на платним картицама.

Примјена Закона

Члан 2.

(1) Одредбе овог закона примјењују се и на платну трансакцију која се извршава на основу платне картице код које је један од пружалаца платних услуга из те трансакције лице обухваћено предметом овог закона, а други пружалац платних услуга је лице које има дозволу надлежног органа за обављање послова платног промета у Федерацији Босне и Херцеговине, односно Брчко Дистрикту Босне и Херцеговине.

(2) Одредбе овог закона не примјењују се на платне трансакције које се извршавају на основу посебних инструмената који се могу користити само ограничено, а испуњавају најмање један од сљедећих услова:

1) омогућавају њиховом имаоцу прибављање робе и услуга искључиво у просторијама субјекта који издаје ове инструменте или код ограничене мреже продаваца робе и услуга, у складу са уговором који је непосредно закључен са субјектом који се бави издавањем ових инструмената, или за прибављање врло ограниченог избора робе и услуга,

2) издају се на захтјев правног лица, предузетника или субјекта из јавног сектора ради стицања добара или услуга од добављача робе или пружалаца услуга који су о томе закључили уговор са издаваоцем тих инструмената, а уређени су актом надлежног органа јавног сектора да би се остварили одређени социјални или фискални циљеви.

Значење појединих појмова

Члан 3.

(1) Поједини појмови коришћени у овом закону имају сљедеће значење:

1) нето накнада је укупан износ новчаних средстава, попуста (олакшица) или других врста подстицаја које издавалац прима од картичних система плаћања, прихватиоца или било ког другог посредника у вези с платним трансакцијама на основу платних картица и повезаним активностима, који је умањен за износ новчаних средстава, попуста (олакшица) или других врста подстицаја које издавалац даје картичним системима плаћања у вези с тим трансакцијама и активностима,

2) трговачка накнада је накнада коју прихватиоцу плаћа трговац у вези с платном трансакцијом на основу платне картице,

3) пружаоци платних услуга су банке и друге овлашћене организације за обављање послова платног промета у складу са законима којима се уређују унутрашњи платни промет и платне трансакције,

4) прихватилац је пружалац платних услуга који се, у складу са уговором закљученим са примаоцем плаћања, обавезао да пружа платне услуге прихватања платних трансакција на основу платне картице и извршавања тих платних трансакција ради преноса новчаних средстава примаоцу плаћања,

5) издавалац је пружалац платних услуга који се, у складу са уговором закљученим са платиоцем, обавезао да том лицу пружа платне услуге издавања платног инструмента за иницирање платних трансакција на основу платних картица и извршавања тих платних трансакција,

6) потрошач је физичко лице, корисник платних услуга, које закључује уговоре о платним услугама које су предмет овог закона у сврхе које нису намијењене његовој пословној или другој комерцијалној дјелатности,

7) корисник платних услуга (учесник у платном промету) је физичко или правно лице које користи или је користило платну услугу у својству платиоца или примаоца плаћања или се пружаоцу платних услуга обратило ради коришћења тих услуга,

8) платилац (дужник из платне трансакције на основу платне картице) је физичко или правно лице које има рачун и које даје сагласност да се на терет овог рачуна изврши налог за плаћање, односно платна трансакција на основу платне картице, а ако нема рачуна платилац је физичко или правно лице које даје налог за плаћање,

9) прималац плаћања (повјерилац, трговац) је физичко или правно лице које је одређено као прималац новчаних средстава која су предмет платне трансакције на основу платне картице,

10) платна трансакција је пренос новчаних средстава који иницира платилац, односно друго лице у његово име или прималац плаћања, без обзира на однос између платиоца и примаоца плаћања,

11) платна трансакција на основу платне картице јесте платна трансакција која се иницира и извршава на основу употребе платне картице путем картичног, телекомуникационог, дигиталног или информационо-технолошког уређаја или софтвера, у складу с пословним правилима картичних система плаћања и коришћењем инфраструктуре тих система, а која се не сматра кредит (енгл. Credit) трансфером или дебит (енгл. Debit) трансфером у смислу закона којим се уређују платне трансакције,

12) платна картица је врста платног инструмента која се користи за иницирање платне трансакције,

13) кредитна картица је платна картица која се користи за иницирање трансакције кредитном картицом,

14) трансакција кредитном картицом је платна трансакција на основу платне картице код које се платилац задужује за износ трансакције у цијелости или дјелимично на унапријед утврђени календарски дан, у складу са условима утврђеним уговором о издавању кредитне картице, без обзира на то да ли се обрачунава и плаћа камата,

15) дебитна картица је врста платне картице која се користи за иницирање трансакције дебитном картицом, укључујући и картицу са унапријед уплаћеним средствима (припејд картицу) и сваку другу платну картицу која није кредитна картица,

16) трансакција дебитном картицом је платна трансакција на основу платне картице која није трансакција кредитном картицом,

17) картица са унапријед уплаћеним средствима (припејд картица) је врста платне картице на којој је похрањен електронски новац,

18) пословна картица је платна картица издата пословним субјектима која је ограничена за употребу само у пословне сврхе, а плаћања извршена њеном употребом наплаћују се на терет ових субјеката,

19) платни бренд је сваки материјални или дигитални назив, израз, ознака, симбол или њихова комбинација, којима се означава картични систем плаћања у оквиру којег се извршава платна трансакција на основу платне картице,

20) кобрендирање платног инструмента је укључивање најмање једног платног бренда и најмање једног бренда који није платни бренд на истом платном инструменту заснованом на платној картици,

21) платна апликација је рачунарски софтвер или одговарајући еквивалент учитан на рачунару, мобилном телефону или било ком другом уређају који омогућава да се иницира платна трансакција на основу платне картице, као и да платилац изда платни налог,

22) картични систем плаћања означава јединствен скуп правила, пракси, стандарда или оперативних смјерница за извршавање платних трансакција на основу платних картица, а обухвата и посебно тијело, организацију или субјекта који доносе одлуке о пословању овог система и одговорни су за пословање тог система,

23) четворострани картични систем плаћања је картични систем плаћања у којем се платне трансакције на основу платних картица извршавају са рачуна платиоца на рачун примаоца плаћања уз посредовање картичног система плаћања, издаваоца на страни платиоца и прихватиоца на страни примаоца плаћања,

24) тространи картични систем плаћања јесте картични систем плаћања који непосредно пружа услугу прихватања и издавања платне картице и у оквиру кога се извршавају платне трансакције на основу платних картица, при чему се тространи картични систем плаћања који другом пружаоцу платних услуга дâ овлашћење да издаје платне инструменте засноване на платној картици или да прихвата платне трансакције на основу ових платних инструмената, односно који те платне инструменте издаје с партнером у оквиру споразума о кобрендирању или преко заступника − сматра четвоространим картичним системом плаћања,

25) процесор је лице које пружа техничку услугу обраде или преноса налога за плаћање између прихватиоца и издаваоца,

26) платни инструмент заснован на платној картици је сваки платни инструмент, укључујући и платну картицу, рачунар, мобилни телефон или било које друго техничко средство које садржи платну апликацију, који омогућава платиоцу да иницира платну трансакцију на основу платне картице.

(2) Поједини појмови који су дефинисани у законима којима се уређују платне трансакције и унутрашњи платни промет имају исто значење и у овом закону, ако није другачије одређено овим законом.

Примјена других закона

Члан 4.

На питања која нису уређена овим законом примјењују се одредбе закона којима се уређују унутрашњи платни промет и платне трансакције.

Међубанкарска накнада

Члан 5.

(1) Међубанкарска накнада означава накнаду, укључујући нето накнаду и било који други уговорени износ новчаних средстава, која се непосредно или посредно (нпр. преко трећих лица) плаћа за платну трансакцију на основу платне картице између издаваоца и прихватиоца који учествују у извршењу те трансакције.

(2) Међубанкарска накнада код трансакције дебитном картицом не може бити виша од 0,2% вриједности извршене трансакције.

(3) Међубанкарска накнада код трансакције кредитном картицом не може бити виша од 0,3% вриједности извршене трансакције.

(4) Пружалац платних услуга не може наплатити нити понудити међубанкарску накнаду супротно ст. 2. и 3. овог члана.

(5) Ради примјене ограничења из ст. 2 и 3. овог члана, сваки уговорени износ новчаних средстава, укључујући нето накнаду, који има исти предмет или ефекат као међубанкарска накнада, а који издавалац прима од картичних система плаћања, прихватиоца или било ког другог посредника у вези са платним трансакцијама на основу платних картица или повезаних активности, сматра се дијелом међубанкарске накнаде.

(6) Одредбе овог члана не примјењују се на:

1) платне трансакције на основу платних картица које се односе на исплату готовог новца на банкоматима, на шалтерима пружалаца платних услуга или на продајним мјестима код прималаца плаћања,

2) платне трансакције на основу пословних картица,

3) платне трансакције на основу платних картица које је издао тространи картични систем плаћања.

(7) Накнаде за активности картичног система плаћања и накнаде за услуге обраде или преноса налога за плаћање између прихватиоца и издаваоца (услуге процесора) обавезно се исказују појединачно.

(8) Пружаоци платних услуга дужни су да Агенцији за банкарство Републике Српске (у даљем тексту: Агенција) достављају податке о накнадама из овог члана.

(9) Агенција доноси акт којим прописује садржину, рокове и начин достављања података које су пружаоци платних услуга дужни да јој достављају.

Избор платног бренда и платне апликације

Члан 6.

(1) Издавалац има право да укључи два или више различитих платних брендова или платних апликација на платном инструменту на основу платне картице.

(2) Правилима картичних система плаћања или другим сличним мјерама не може се спријечити нити ограничити издавалац да поступи у складу са ставом 1. овог члана.

(3) Приликом закључивања уговора о платној услузи, потрошач има право да му се изда платни инструмент заснован на платној картици са два или више платних брендова, ако пружалац платних услуга нуди такву услугу.

(4) Пружалац платних услуга је дужан да у примјереном року прије закључења уговора о платној услузи потрошачу достави јасне и објективне информације о платним брендовима са којим је та услуга повезана, као и о њиховим карактеристикама, укључујући њихове могућности и примјенљивост, трошкове и мјере заштите.

(5) Све разлике у третману издавалаца или прихватилаца садржане у правилима картичног система плаћања или у одредбама уговора о давању одобрења за приступање овом систему, а које су посљедица укључивања два или више различитих платних брендова или више платних апликација истог платног бренда на платном инструменту заснованом на платној картици, заснивају се на објективним разлозима и недискриминацији.

(6) Посебно тијело картичног система плаћања не може издаваоцу или прихватиоцу наметнути обавезу извјештавања, обавезу плаћања накнада или друге сличне обавезе са истим циљем или ефектом, за платне трансакције које се не извршавају коришћењем тог система, а извршавају се употребом уређаја на коме је присутан и платни бренд тог система.

(7) Начела усмјеравања или еквивалентне мјере намијењене усмјеравању платних трансакција кроз специфичан канал или поступак, као и други технички и сигурносни стандарди и захтјеви у вези са употребом два или више платних брендова и платних апликација на платном инструменту заснованом на платној картици обавезно су недискриминаторни и примијењени на недискриминаторан начин.

(8) Картични системи плаћања, издаваоци, прихватиоци, процесори и други пружаоци техничких услуга не могу на платним инструментима заснованим на платној картици или на опреми која се примјењује на мјесту продаје успоставити аутоматске механизме, софтвер или друге уређаје којима би се платиоцу или трговцу ограничио избор платног бренда или платне апликације приликом употребе платног инструмента заснованог на платној картици.

(9) Прималац плаћања може на опреми коју користи на свом мјесту продаје употребљавати аутоматски механизам којим се врши избор одређеног платног бренда или платне апликације, али му није дозвољено да ограничи платиоца да изабере платни бренд или платну апликацију који би били различити од оних који су одабрани тим аутоматским механизмом, под условом да тај прималац плаћања прихвата изабрани платни бренд или платну апликацију.

Раздвајање накнада

Члан 7.

(1) Прихватилац је дужан да примаоцу плаћања нуди и обрачунава појединачно трговачке накнаде за различите врсте платних картица и различите брендове за чију се употребу плаћају различите међубанкарске накнаде или различите накнаде картичних система плаћања.

(2) У случају из става 1. овог члана, прихватилац може примаоцу плаћања обрачунати јединствену накнаду за све или више врста платних картица и платних брендова које тај прималац плаћања прихвата, само ако је прималац плаћања то од њега захтијевао у писаној форми, након пријема понуде из става 1. овог члана.

(3) У уговору о платној услузи који закључује са примаоцем плаћања, прихватилац је дужан да појединачно прикаже информације о износу свих накнада из става 1. овог члана (трговачка накнада, међубанкарска накнада и накнада картичног система плаћања), и то за све платне брендове и врсте платних картица, осим ако је прималац плаћања, након пријема понуде из става 1. овог члана, захтијевао у писаној форми другачије поступање прихватиоца.

Правило о прихватању свих картица

Члан 8.

(1) Пружаоци платних услуга могу обавезати примаоце плаћања, који прихватају платни инструмент заснован на платној картици једног издаваоца, да прихватају и друге платне инструменте засноване на платним картицама који су издати у оквиру истог картичног система плаћања, само ако су испуњени сљедећи услови:

1) платни инструменти су засновани на истом платном бренду и истој врсти платне картице (дебитна или кредитна картица),

2) платни инструменти засновани на платним картицама издају се потрошачима,

3) међубанкарска накнада код платних трансакција које се извршавају примјеном ових платних инструмената обрачунава се и наплаћује у складу са чланом 5. овог закона.

(2) Одредбе става 1. овог члана не доводе у питање право картичних система плаћања или пружаоца платних услуга да утврде да платне картице не могу бити одбијене по основу идентитета издаваоца или корисника платне картице.

(3) Прималац плаћања, који одлучи да не прихвати све платне инструменте засноване на платним картицама одређеног картичног система плаћања, дужан је да о томе јасно и недвосмислено обавијести потрошача, истовремено са давањем обавјештења о платним инструментима заснованим на платним картицама тог картичног система плаћања које тај прималац плаћања прихвата.

(4) Прималац плаћања је дужан да информације из става 3. овог члана видно истакне на улазу у продајни објекат и на наплатном мјесту.

(5) У случају трговине коришћењем средстава комуникације на даљину (нпр. електронска трговина), прималац плаћања је дужан да информације из става 3. овог члана објави на својој интернет страници или на другом одговарајућем електронском или мобилном медију, при чему се ове информације обавезно пружају платиоцу у примјереном року, а прије него што закључи уговор са примаоцем плаћања.

(6) Издавалац је дужан да обезбиједи да платни инструмент заснован на платној картици буде електронски и визуелно препознатљив, на начин који омогућава примаоцу плаћања и платиоцу да недвосмислено идентификују платни бренд и врсту платне картице (дебитна, кредитна или пословна картица) коју је платилац изабрао.

Недозвољени утицај на примаоца плаћања код употребе платних инструмената

Члан 9.

(1) Правилима картичних система плаћања и уговором између прихватиоца и примаоца плаћања или на било који други начин који укључује утицај картичних система плаћања или прихватиоца, не може се примаоцу плаћања забранити да:

1) усмјери потрошача на употребу било ког платног инструмента,

2) даје предност платним инструментима заснованим на платним картицама одређеног картичног система плаћања,

3) обавијести платиоца о међубанкарским накнадама, накнадама картичних система плаћања и трговачким накнадама које плаћа.

(2) Ставом 1. овог члана не доводе се у питање одредбе о накнадама, попустима или другим механизмима усмјеравања, утврђене законом којим је уређен платни промет и заштита потрошача.

(3) Банка не може да закључивање уговора о прихватању и извршавању платних трансакција на основу платне картице са примаоцем плаћања услови пружањем услуге плаћања са повратом готовине.

(4) Прималац плаћања има право на накнаду од прихватиоца по основу пружања услуге плаћања са повратом готовине, у складу са закљученим уговором о прихватању и извршавању платних трансакција на основу платне картице са банком и законом којим се уређују облигациони односи.

(5) Прихватилац је дужан да примаоцa плаћања информише о висини накнаде коју прихватилац наплаћује од издаваоца по основу услуге плаћања са повратом готовине.

Информације за примаоца плаћања о појединачним платним трансакцијама

на основу платних картица

Члан 10.

(1) Након извршења појединачне платне трансакције на основу платне картице, прихватилац је дужан да примаоцу плаћања достави сљедеће информације:

1) референтну ознаку која примаоцу и платиоцу плаћања омогућава идентификацију појединачне платне трансакције на основу платне картице,

2) износ појединачне платне трансакције у валути у којој је извршено плаћање у корист рачуна примаоца плаћања,

3) износ свих накнада које се односе на појединачну платну трансакцију на основу платне картице, са посебно назначеним износом трговачке накнаде, међубанкарске накнаде и накнаде картичног система плаћања.

(2) Информације из става 1. овог члана могу бити збирно приказане по платном бренду, платној апликацији, врсти платног инструмента и износу међубанкарских накнада које се примјењују на платну трансакцију, ако је прималац плаћања претходно дао сагласност у писаној форми или форми електронског документа.

(3) Уговором између прихватиоца и примаоца плаћања може се утврдити да се информације из става 1. овог члана достављају или чине доступним периодично, а најмање једном мјесечно, на уговорени начин, који омогућава примаоцу плаћања да их чува и репродукује у неизмијењеном облику.

Заштита права и интереса корисника платних услуга

Члан 11.

(1) Ако се издавалац или прихватилац не придржавају одредаба овог закона или прописа донесених на основу њега, корисник платних услуга физичко лице има право на заштиту својих права и интереса у складу са законом којим се уређује унутрашњи платни промет и законом којим се уређује пословање банака, а којим је уређена област заштите права и интереса корисника финансијских услуга.

(2) На поступак остваривања заштите права и интереса корисника платних услуга из става 1. овог члана примјењују се одредбе закона којим се уређује пословање банака, а којим је уређена област заштите права и интереса корисника финансијских услуга.

Надзор над пружаоцима платних услуга и картичних система плаћања, процесора и других пружалаца техничких услуга

Члан 12.

(1) Агенција врши надзор над примјеном одредаба овог закона код банака на начин и у поступку који су прописани законом којим се уређује пословање банака, закона којим се уређује унутрашњи платни промет, закона којим се уређују платне трансакције, другим законима, као и прописима донесеним на основу овог и других закона.

(2) Агенција врши надзор над примјеном одредаба овог закона код осталих пружалаца платних услуга и јавног поштанског оператера на начин и у поступку који су прописани законом којим се уређује унутрашњи платни промет и посебним законима.

(3) Ако се у поступку надзора из ст. 1. и 2. овог члана утврди да је субјекат надзора поступио супротно овом закону или прописима донесеним на основу њега, Агенција према њему предузима мјере које према том субјекту може предузети у складу са законом којим се уређује пословање банака, законом којим се уређује унутрашњи платни промет и посебним законима, укључујући и изрицање новчане казне коју, у складу са одредбама тог закона, може изрећи том субјекту и члану његовог органа управљања, односно одговорном лицу у том субјекту.

(4) Агенција, сходном примјеном закона којим се уређује унутрашњи платни промет, закона којим се уређују платне трансакције, закона којим се уређује пословање банака и других посебних закона, врши контролу над примјеном одредаба овог закона од стране картичних система плаћања, процесора и других пружалаца техничких услуга којима се подржава извршавање платних трансакција које су предмет овог закона, односно лица која су одговорна за пословање ових субјеката.

(5) Агенција може, писменим путем, захтијевати од картичног система плаћања, процесора и других пружалаца техничких услуга да, у остављеном року, доставе све информације и податке потребне за контролу поштовања одредаба овог закона о међубанкарској накнади.

(6) У поступку контроле из става 4. овог члана, Агенција може изрећи сљедеће мјере:

1) наложити усклађивање пословања са овим законом,

2) привремено забранити пружање једне или више услуга, у трајању до годину дана,

3) поднијети захтјев надлежном органу за покретање принудне ликвидације контролисаног субјекта.

(7) Субјекат, односно лице из става 4. овог члана које нема сједиште или огранак уписан у регистар надлежног органа у Републици Српској, дужно је да обавијести Агенцију о свом пословном имену, сједишту и начину на који ће се с њиме обављати комуникација, да са Агенцијом сарађује и да јој на њен захтјев доставља све тражене податке и документацију у вези с примјеном одредаба овог закона.

Надзор над трговцима

Члан 13.

Надзор над примјеном одредаба овог закона и инспекцијски надзор, који се односе на трговце као примаоце плаћања, врше надлежни органи одређени законом којим се уређује заштита потрошача и органи надлежни за инспекцијски надзор, у складу са законом којим се уређује рад инспекција у Републици Српској.

Новчана казна у поступку остваривања заштите права и интереса корисника

платних услуга

Члан 14.

(1) Новчаном казном од 10.000 КМ до 40.000 КМ казниће се пружалац платних услуга, ако:

1) наплати или понуди међубанкарску накнаду супротно овом закону (члан 5. ст. 2, 3. и 4),

2) нуди платну услугу издавања платног инструмента заснованог на платној картици са два или више платних брендова, па одбије да овај платни инструмент изда потрошачу под условима под којима ту услугу нуди (члан 6. став 3),

3) у примјереном року, прије закључења уговора о издавању платног инструмента заснованог на платној картици са два или више платних брендова, не достави потрошачу јасне и објективне информације о платним брендовима са којима је услуга издавања тог платног инструмента повезана, као и о њиховим карактеристикама, укључујући њихове могућности и примјенљивост, трошкове и мјере заштите (члан 6. став 4),

4) на платном инструменту заснованом на платној картици или на опреми која се примјењује на мјесту продаје установи аутоматске механизме, софтвер или друге уређаје којима би се платиоцу или примаоцу плаћања ограничио избор платног бренда или платне апликације при употреби платног инструмента заснованог на платној картици (члан 6. став 8),

5) трговачке накнаде примаоцу плаћања не нуди или не обрачунава појединачно за различите врсте и брендове платних картица за чију се употребу плаћају различите међубанкарске накнаде или различите накнаде картичних система плаћања (члан 7. став 1), односно ако супротно овом закону обрачунава трговцу јединствену накнаду за све или више врста и брендова платних картица које тај прималац плаћања прихвата (члан 7. став 2),

6) у уговору о платној услузи који закључује са примаоцем плаћања не прикаже појединачно за све платне брендове и врсте платних картица информације о износу свих накнада (трговачка накнада, међубанкарска накнада и накнада картичних система плаћања) (члан 7. став 3),

7) се прималац плаћања који прихвата платни инструмент заснован на платној картици једног издаваоца обавеже да прихвата и друге платне инструменте засноване на платним картицама који су издати у оквиру истог картичног система плаћања, а да притом нису испуњени услови прописани овим законом (члан 8. став 1),

8) не обезбиједи да платни инструмент заснован на платној картици буде електронски и визуелно препознатљив, на начин који омогућава примаоцу плаћања и платиоцу да недвосмислено идентификују платни бренд и врсту платне картице коју је изабрао платилац (члан 8. став 6),

9) забрани трговцу да усмјери потрошача на употребу било ког платног инструмента, да даје предност платним инструментима заснованим на платним картицама одређеног картичног система плаћања или да обавијести платиоца о међубанкарским накнадама, накнадама картичних система плаћања и трговачким накнадама које плаћа (члан 9. став 1),

10) након извршења појединачне платне трансакције на основу платне картице, примаоцу плаћања у уговореним роковима и на уговорени начин не достави референтну ознаку која примаоцу плаћања омогућава идентификацију ове платне трансакције, износ те платне трансакције у валути у којој је одобрен платни рачун примаоца плаћања и износ свих накнада које се односе на ту платну трансакцију, са посебно назначеним износом трговачке накнаде, међубанкарске накнаде и накнаде картичног система плаћања (члан 10),

11) наплати или понуди међубанкарску накнаду супротно овом закону (члан 16).

(2) За прекршај из става 1. овог члана казниће се и одговорно лице пружаоца платних услуга, новчаном казном од 2.500 КМ до 10.000 КМ.

Прекршаји примаоца плаћања

Члан 15.

(1) Новчаном казном од 5.000 КМ до 20.000 КМ казниће се прималац плаћања који је правно лице, ако:

1) ограничи платиоца да изабере платни бренд или платну апликацију коју прималац плаћања прихвата, а који су различити од платног бренда или платне апликације који би били одабрани примјеном аутоматског механизма који прималац плаћања употребљава на свом мјесту продаје (члан 6. став 9),

2) не обавијести потрошача о томе да не прихвата све платне инструменте засноване на платним картицама одређеног картичног система плаћања, и то јасно и недвосмислено, истовремено с давањем обавјештења о платним инструментима заснованим на платним картицама тог картичног система плаћања које прихвата (члан 8. став 3),

3) информације не истакне видно на улазу у продајни објекат и на наплатном мјесту (члан 8. став 4),

4) у случају трговине коришћењем средстава комуникације на даљину, информације не објави на својој интернет страници или на другом одговарајућем електронском или мобилном медију или ове информације не пружи платиоцу у примјереном року прије закључења уговора (члан 8. став 5).

(2) За прекршај из става 1. овог члана казниће се одговорно лице примаоца плаћања који је правно лице, новчаном казном од 500 КМ до 2.000 КМ.

(3) За прекршај из става 1. овог члана казниће се прималац плаћања који је предузетник, новчаном казном од 200 КМ до 800 КМ.

(4) За прекршај из става 1. овог члана казниће се прималац плаћања који је физичко лице, новчаном казном од 100 КМ до 400 КМ.

Привремено одступање од прописане висине међубанкарске накнаде

Члан 16.

(1) Изузетно од члана 5. став 2. овог закона, пружалац платне услуге може у року од три мјесеца од ступања на снагу овог закона нудити и наплатити међубанкарску накнаду за трансакције дебитном картицом у износу већем од прописаног износа, али не већем од 0,5% вриједности извршене трансакције дебитном картицом.

(2) Изузетно од члана 5. став 3. овог закона, пружалац платне услуге може у року од три мјесеца од ступања на снагу овог закона нудити и наплатити међубанкарску накнаду за трансакције кредитном картицом у износу већем од прописаног износа, али не већем од 0,6% вриједности извршене трансакције кредитном картицом.

Важење платних инструмената заснованих на платној картици

Члан 17.

Платни инструменти засновани на платној картици издати до дана истека рока за усклађивање пружаоца платних услуга са овим законом, могу се користити до истека рока важења који је означен на тим инструментима, без обзира на то да ли је издавалац поступио у складу са чланом 8. став 6. овог закона.

Доношење подзаконских прописа

Члан 18.

Агенција ће донијети подзаконски пропис из члана 5. став 9. овог закона у року од мјесец дана од дана ступања на снагу овог закона.

Усклађивање са одредбама овог закона

Члан 19.

Пружаоци платних услуга дужни су да своје пословање и интерне акте ускладе са одредбама овог закона у року од три мјесеца од дана ступања на снагу овог закона.

Ступање на снагу

Члан 20.

Овај закон се објављује у „Службеном гласнику Републике Српске“, а ступа на снагу три мјесеца од дана објављивања.

Број: 02/1-021-409/22 ПОТПРЕДСЈЕДНИК

Датум: 14. априла 2022. године НАРОДНЕ СКУПШТИНЕ

Денис Шулић